Maďarič, Marek, minister kultúry SR (2013-12-12):
... za národnú kultúrnu pamiatku na základe ustanovenia zákona o ochrane pamiatkového fondu v znení neskorších predpisov. Obec Polomka na základe tohto rozhodnutia ministerstvo kultúry zažalovala pre porušenie zákonnosti na Krajskom súde v Bratislave, ktorý však potvrdil správnosť rozhodnutia ministerstva kultúry a v odvolacom konaní proti rozsudku Krajského súdu v Bratislave aj Najvyšší súd Slovenskej republiky potvrdil správnosť rozhodnutí Pamiatkového úradu Slovenskej republiky ako aj nášho rozhodnutia o vyhlásení nehnuteľnosti za národnú kultúrnu pamiatku. Napriek týmto skutočnostiam obec Polomka predložila na schválenie Krajskému pamiatkovému úradu Banská Bystrica projektovú dokumentáciu k plánovanej rekonštrukcii cesty na území obce Polomka, z ktorého obsahu vyplývalo, že príde k odstráneniu stavby budovy administratívnej tzv. Panského domu. Krajský pamiatkový úrad Banská Bystrica vydal nesúhlasné záväzné stanovisko s predloženou projektovou dokumentáciou a jednoznačne poukázal na celospoločenský záujem na ochrane pamiatkového fondu. V apríli tohto roku obec Polomka vydala povolenie na odstránenie dotknutej stavby. Krajský pamiatkový úrad Banská Bystrica okamžite požiadal Obvodný úrad Banská Bystrica o preskúmanie vydaného povolenia obce Polomka, pretože nebola rešpektovaná zákonná povinnosť vyplývajúca zo zákona o ochrane pamiatkového fondu, v zmysle ktorého sú orgány miestnej samosprávy povinné pred vydaním akéhokoľvek rozhodnutia, v tomto prípade povolenia o odstránení stavby, žiadať o záväzné stanovisko Krajský pamiatkový úrad, pokiaľ bude rozhodnutím dotknutý záujem na ochrane pamiatkového fondu. Súčasne o porušení zákona o ochrane pamiatkového fondu zo strany obce Polomka, bola upovedomená aj Okresná prokuratúra v Brezne. Okresná prokuratúra v Brezne v predmetnej veci vydala protest prokurátora a žiadala o zrušenie rozhodnutia obce Polomka o odstránení stavby. Dňa 27. júna 2013 oznámil Obvodný úrad Banská Bystrica, že protestu prokurátora nevyhovuje a povolenie o odstránení stavby napriek nesúhlasu Krajského pamiatkového úradu Banská Bystrica potvrdil. Krajský pamiatkový úrad Banská Bystrica sa dňa 10. júla 2013 obrátil na Krajskú prokuratúru v Banskej Bystrici s novým podnetom na zrušenie rozhodnutia Obvodného úradu Banská Bystrica. Podnet Krajská prokuratúra v Banskej Bystrici zamietla ako neodôvodnený, pretože v predmetnej veci už bolo rozhodnuté. Na základe miestneho zisťovania v júli tohto roku v obci Polomka podal Krajský pamiatkový úrad Banská Bystrica dňa 29. júla 2013 trestné oznámenie na Obvodnom oddelení polície v Pohorelej na základe podozrenia zo spáchania trestného činu poškodzovania a znehodnocovania kultúrnej pamiatky podľa Trestného zákona. Súčasne môžem uviesť, že Ministerstvo kultúry Slovenskej republiky intenzívne sleduje vývoj súvisiaci s predmetnou národnou kultúrnou pamiatkou. Dňa 5. augusta 2013 sa na sekcii kultúrneho dedičstva nášho ministerstva konala operatívna porada za prítomnosti riaditeľky Krajského pamiatkového úradu Banská Bystrica. Na základe záverov tejto porady vydal Krajský pamiatkový úrad Banská Bystrica rozhodnutie, ktorým nariadil vlastníkovi národnej kultúrnej pamiatky Slovenskej správe ciest Banská Bystrica zabezpečiť okamžité zastavenie akýchkoľvek prác, ktoré smerujú k asanácii predmetnej národnej kultúrnej pamiatky, zabezpečiť do stanoveného termínu odstránenie všetkých dosiaľ realizovaných devastačných činností a stabilizovať stavebno-technický stav, zabezpečiť národnú kultúrnu pamiatku voči prístupu a manipulácii treťou osobou. Všetky tieto opatrenia vykonať bezodkladne. Krajský pamiatkový úrad Banská Bystrica z vlastnej iniciatívy zvolal na deň 19. septembra 2013 kontrolný deň na obhliadku dotknutej nehnuteľnosti účastníkov konania. Počas kontrolného dňa bola opätovne vykonaná obhliadka národnej kultúrnej pamiatky Panského domu v Polomke a pracovníci Krajského pamiatkového úradu Banská Bystrica konštatovali, že stavebno-technický stav národnej kultúrnej pamiatky je silne narušený a vlastník nehnuteľnosti Slovenská správa ciest bol opätovne oboznámený a upozornený na platnosť rozhodnutia o opatreniach na nápravu, ktoré bolo vydané s cieľom minimalizovať škodlivé dopady, ktoré boli spôsobené začatím nepovolenej asanácie objektu. Čiže opätovne aj teraz, aj týmto listom som vás, pán poslanec, ubezpečil, že ministerstvo kultúry má trvalý a hlboký záujem na ochrane pamiatkového fondu Slovenskej republiky. V tomto konkrétnom prípade úzko spolupracuje s miestne a vecne príslušným Krajským pamiatkovým úradom Banská Bystrica na náprave stavu, ktorý vznikol, pričom využíva všetky zákonné prostriedky na odstránenie, na odvrátenie stavu, ktorý vnímame jednoznačne ako poruchový. To znamená, celkom vašej otázke, ktorú ako keby podsúvate, že ministerstvo kultúry je na strane devastácie tejto pamiatky, nerozumiem. Pani podpredsedníčka, skončil som svoju odpoveď.